Jesper Langballe (DF), 2011-05-24:
Jeg vil takke ministeren for en klar og forhåbningsfuld redegørelse, og hvad der ikke mindst er utrolig meget værd, er ministerens ord om, at de arkivalier, som har været benyttet i historiske undersøgelser, også de historiske dele af PET-Kommissionens beretning, må være at betragte som de facto afklassificeret.
Den kolde krig er i dag historie, men mens den stod på, var det nødvendigt, at de danske efterretningstjenester iagttog strenge sikkerhedsforanstaltninger i forvaltningen af deres arkivalier.
Nu tjener arkiverne først og fremmest en historisk opgave.
De er rigets hukommelse, når de vel at mærke bliver omsat til frie historikerundersøgelser.
I dag giver det ingen efterretningsmæssig mening at bremse historikernes adgang til at offentliggøre periodens arkivalier med henvisning til rigets sikkerhed.
En anden almindelig begrundelse har været hensynet til hemmeligholdelsen af PET’s indhentningsmetoder, altså telefonaflytninger m.v., selv om disse metoder er beskrevet over flere hundrede sider i bind 4 af PET-Kommissionens beretning.
Især Politiets Efterretningstjeneste har udvist en nidkær rigorisme, der har ført til så mange afslag på afklassificeringer, at det til tider har virket på historikerne i Center for Koldkrigsforskning som en bureaukratisk slagtning af enhver ordentlig historiefremstilling.
Særlig alvorligt er det, at tyngden i disse afslag ligger i det område, der handler om østlig påvirkning af den offentlige mening og den politiske proces i Danmark, og her er især den afhoppede KGB-officers, Oleg Gordievskis, oplysninger en historisk guldgrube takket være hans detaljerede kendskab til danskeres medløberi.
Når der lukkes af for dette materiale, svigtes den pligt, arkivforvaltningen har til at støtte nationens og den frie verdens hukommelse.
Men det er klart, at det for dem, der helst vil fortrænge fortiden, selvsagt er bekvemt.
Jeg må sige, at jeg ikke troede mine egne øjne, da jeg så dette åbenlyse forsøg på at spænde forskningen for en partivogn.
Hr. Nick Hækkerup, som har talt for denne målsætning i Berlingske Tidende i lørdags, er nu ikke særlig velinformeret, han er ikke klar over, at Center for Koldkrigsforskning under Bent Jensens ledelse færdiggjorde sit arbejde til nytår og lukkede og slukkede.
Arbejdet er udført, tusind sider ligger klar og venter kun på PET.
Det skræmmende er imidlertid S og SF’s intention.
At sådan noget overhovedet kan foreslås!
Det er et ensretningsprogram, der hører hjemme i den hedengangne Sovjetunion.
Der er ikke noget, der hedder borgerlig forskning eller socialdemokratisk forskning.
Der er god forskning, og der er dårlig forskning.
Det er nærliggende at gætte på, at koryfæer fra rød stue kan have skeletter i skabene, som helst ikke skal rasle ud, fordi historien om perioden bliver offentliggjort.
Man kan også sagtens forestille sig, at nogle i rød stue gerne vil hjælpe dem med at holde skabsdøren lukket – hvad har man venner til?
Men rød stue skal vide, at den aldrig, aldrig vil kunne lukke munden på historien, og hvis den prøver på det ved at begynde at sortere de universitetsforskere, der skal have statslige bevillinger partipolitisk og ideologisk, så vil det være et anslag mod al akademisk redelighed.
En sådan korrupt adfærd har vi ingen tradition for herhjemme.
Til syvende og sidst vil danskerne næppe finde sig i, at man ligesom i sin tid i østbloklandene fratager befolkningen dens hukommelse.